정조 8년
甲辰閏三月初十日辰時。上御讌華堂。大臣備局堂上引見入侍時。領議政鄭存謙。左議政李福源。右議政金熤。右參贊徐有隣。行副司直徐浩修。戶曹判書鄭一祥。禮曹判書嚴璹。兵曹判書李𡊠。吏曹判書李在簡。漢城判尹金履素。禮曹判書趙時俊。咸春君李昌運。行副司直李敬懋金文淳蔡弘履。行訓鍊院都正徐有大。校理權以綱。左副承旨柳誼。假注書金孝建。事變假注書鄭東觀。記事官車亨衢。記注官金健修。以次進伏訖。存謙等進前曰。日來晴和。聖體。若何。上曰。一樣矣。存謙曰。王大妃殿氣候。若何。上曰。一樣矣。存謙曰。惠慶宮氣候。若何。上曰。一樣矣。存謙曰。日前雨澤。到處洽足云。誠爲萬幸矣。上曰。不但畿內之周洽。昨見洪忠道狀啓。亦爲同然。言念民事。萬萬可幸。而水原之獨未浹洽者。亦可怪也。存謙曰。備郞權正遇。由往嶺南。日昨上來。故聞沿路所見。則以爲嶺南民情。稍勝他道。湖南麥農。已有豐占。而但不無不安之漸云矣。上曰。雖以道臣狀啓觀之。濡染之不息。死亡之相續。可知已。殊可矜悶。今番之雨。適時均洽。其占有秋。不啻萬金之可直也。上曰。備堂。多不入參。何也。存謙曰。今日賓對。備堂。多不進參。應頉及衆所共知實病外。竝推考。卽爲牌招事。上曰。依爲之。出擧條上曰。具善復之尙此處義。已過矣。而收議之不參。尤無義矣。熤曰。情勢雖難安。飭敎之下。尙不出仕。萬萬過當矣。上曰。訓將牌招入參之意。分付。東觀出來傳命。以來詣闕外。有病不入之意。還奏。上曰。催促入侍。東觀承命出。與善復偕入進伏。存謙曰。將臣處義。本自有別。飭敎之下。來到闕外。不卽入來。殊涉未安。訓鍊大將具善復。推考事。上曰。依爲之。出擧條存謙曰。前獻納金履鏞上疏。以爲北路列邑之許多弊端。固不能一一枚擧。而以鹿茸一事言之。捧上法例。每對以四兩重爲準。而茸之能準此重者。自來絶少。所謂上品。不過高下於二三兩之間。是以。當其上納之時。民間騷然。不得其中式者。則畢竟輻湊於私商。而彼私商。乃敢百般設巧。惟務取重。以射厚利。求渴之際。一對之直。不惜百金之費。此爲邊民難支之一大弊也。御供事體。何等至重。而有此容奸之弊。貿非眞品。費以厚直。豈不痛惋之甚者乎。今則減其重數。雖二三兩之重。必以眞品爲求。勿以四兩爲度。則不但民力之少紓。莫重御供藥料。亦必精擇。而可免淆雜之患。亟命有司。商確稟處。俾無一分捄弊之方爲辭。而批旨。有更令廟堂與藥院。相議指一稟處之命矣。臺臣。新從北來。有所詳聞而的知者。故備陳其爲弊之源矣。臣等依下敎。與藥院相議。蓋聞藥院。則鹿茸捧上時。初無以每對四兩重爲準之定式。惟擇其眞品而捧之。每對四兩重爲準者。必是該營捧上時。審藥輩。以此爲準。此出於重御供之意。而必以此爲準。則能準此重者絶無。其勢。不得不輻湊於私商。而利之所在。奸竇漸滋。百般設巧。惟務取重者。誠極可痛。乘時射利。不但爲難支之民弊。御供藥料。事體何等至重。而萬一有容奸取重之弊。則其爲驚駭。尤當如何。內局捧上時。旣不以四兩重無準。則該營封進。亦當只擇其眞品。不可以硬定重數。一任其審藥。私商輩。操縱作奸。以貽一路民弊。以此行會道帥臣。申飭封進各邑。俾無如前之弊。該營捧上時。勿拘其重數。惟擇其眞品。封進之意。分付。何如。上曰。左右相之意。何如。福源曰。內局捧上時。雖不以每對四兩爲準。而諫臣。纔從北來。陳弊如此。則兩數輕重。爲操縱之一端可知矣。勿拘兩數。惟擇眞品。則御供精而民弊紓矣。熤曰。臺疏設弊。旣在於準四兩之重。減其兩數。則亦可爲一分矯捄之道矣。上曰。曾經道臣及戶判。各陳所見。可也。戶曹判書鄭一祥曰。臣於癸巳年間。待罪咸興判官。而其時。則鹿茸不甚價高。卜定不至有弊矣。再昨年。下往吉州。聞於北關守令。封進一對之價。至於二同木云。問其委折。則鹿茸雖極品。輒見退却。以錢代捧。故價本歲漸增加。民弊甚多云。今若不拘兩數。輕定其價。則或可爲捄弊之道矣。藥房提調徐浩修曰。鹿茸捧納時。內局則元無定兩重捧納之例。而只擇其茸品之好否。然本道監營封進時。當以體大茸厚者。封進故。各邑亦不敢以三兩重以內。來納於營門。此所以有四兩重爲式之說也。依大臣所奏。申飭道臣。此後則只擇其茸品之好否。勿論兩重之多寡。似好矣。上曰。向因本道貢茸之弊。詢及方伯。期令蘇祛。而伊後狀聞。別無指一論斷。廟堂覆奏。亦未免無實。是豈當初勤咨之本意。大抵貢茸一對之價。殆近二百文者。究其弊源。不在於兩數之多寡。今若不防奸竇。但欲減兩重而增價本。則決知爲無甚效益。筵中。亦以此意。有多少下敎。及今變通之方。惟在防奸二字。自廟堂。更加爛商。仍又往復道伯。從長指一稟處。藥茸事體。雖係至重。視吾民切己之苦。予則曰反有輕焉。是以近見藥院所進茸材。輒先蹙頞。不忍下咽。若此而藥。亦豈能效靈。近來京外擧行。惟以目前彌縫爲妙計。以此貢茸一事言之。前後下敎。不啻諄複。而該道則以增價本爲請。廟堂則以減兩重爲言。增之又增。將至千金。減之又減。必止一兩。此豈非行不得處乎。朝家不聞則已。旣聞而猶且任他。北民能無缺望之情乎。如是申飭之後。所以蘇祛之責。萬一有如前循襲之歎。有司堂上及該道臣。當別樣重勘。以謝北民。卿等筵退後。將此擧條。批答嚴飭。可也。存謙曰。伏承下敎。寔出於矯弊源之聖意。其在對揚之道。敢不極意消詳。期有實效。而此非猝乍間講定者。臣等退與有司堂上。更加爛商。往復道臣。從後稟處。何如。上曰。依爲之。出擧條上曰。此事於朝家。雖是瑣節。而北民。實爲深弊。可不及今釐正。而大抵此弊。不專在於重數之多寡。捧上之時。必有操縱之端。民間所納。則雖眞好之品。旣不得用。故以價代納。而歲增月加。至於此極。眞所謂浚民膏血。雖服此藥。何效之有。且不忍爲予一身之自奉。貽彼衆民之痼弊。須相議藥院。申飭該道。從長通變好矣。存謙曰。司譯院草記。以爲大僚奉使往來之後。以譯舌則言語問答之不能慣習。文官則漢語肄習之近頗廢弛。有此申飭之請矣。朝家之所取乎譯官者。欲其言語相通。臨機酬接。而譯輩之已登科第。已入祿試者。及其赴燕。常談俗語之尋常問答。反不如逐年去來之西關馬頭。必須頻送彼地。頻接彼人。漸解其方語。竗理。然後口角方軟。語套始熟。本院漢淸蒙三學堂下之以等第名色。輪回赴燕者。都計爲一百五十三人。而每年一次赴燕。不過爲十六人。則此不過爲十年一次之行。言語不能相通。情面不能相熟。他國事情。雖欲探得其萬一。豈非齟齬之甚者乎。惟是等第減半之事。最爲矯捄之道。若使十年一次者。爲五年一次。五年之內。又或有別使差遣之時。又或有節行換差之規。計以十年。則渠輩赴燕。小不下四五次。其所去來。自然頻數。彼國言語。自可閑習。彼人情面。亦可親熟。而今若減半。則彼減者。無所歸屬。不可無區處之道。至於年少文官之肄習漢語。當初設施。法意有在。其所勸奬之道。雖或有殿講之特設。此是不常有之事。若言自來應行之規。則且是承文院殿最時。兩等九處講而已。此亦擧措不簡。拘掣多端。全然廢却。亦已多年。與其九處講之難於頻設。有名無實。毋寧漢學講之逐等設行。一如專經文臣之例。賞罰勸懲。必遵節目事。竝令廟堂稟處爲請矣。近來譯舌輩。毋論漢淸蒙三學。非但不能通習。多有全然蒙昧者。常時如此。其何以臨機通情。通變之論。厥有久矣。而未得其要。迄今遷就。今此等第減半之論。誠得矯捄之本。赴燕頻數。則與彼人言語酬接。不期熟而自熟。且其生理。因此而稍裕。則亦足爲勸奬之道。輪回赴燕一百五十人中。減其半數。此是積費商量之論。可合從施。至於被減者之區處。惟在本院之從長講究。得其可行無弊者。而擧行之而已。年少文官之漢學講。逐等設行。一如專經文臣之例。賞罰勸懲。必遵節目。所請亦似得宜。竝爲許施。本院每朔二六之講。法意有在。亦爲一體申飭。勿爲間斷。以爲修明舊典。勸課新學之地。何如。上曰。依爲之。文臣勸課事。與其創出新法。行之無實效。無若循舊修明。不至於全然抛置之爲愈。漢學殿講。自是應行之方。方欲間間設行。以有勸課之意。此外。不必別成節目。以此令該院知悉。可也。出擧條因下敎曰此事甚難處。所謂年少文官。盡入於抄啓。餘者無多。雖或有肄習漢學者。堂上以後。皆爲抛棄。便置相忘。必欲修明此法。竝與堂上文官而爲之。則可也。而不然。無實極矣。若或訓敎童蒙。習如方言。則易以曉解。久當鍊熟。其爲需用。猶勝於是耶。雖以中古言之。經筵文義。皆以漢音註釋。而今則難以行之矣。福源曰。勿出新法。毋廢舊規。似爲便宜矣。熤曰。新法之創出。自有弊端。毋寧修明舊典之爲便好矣。存謙曰。國子長。久爲引入。三春已過。而課試尙不擧行。未知有甚情病。而事甚未安。從重推考。卽爲牌招。使之察任。何如。上曰。依爲之。各別嚴飭。陞試待明朝設行。違牌不得呼望之意。申飭政院。可也。出擧條上曰。近來銓曹。以互對二字。爲一副當規模。排望之際。較計大巧。注擬之間。毫忽是爭。譬如丹靑耀然。斑文錯了。自非碁布而繩索。豈有如許政格。福源曰。近日居銓之臣。欲免目前之誚。不問才諝之優劣。人器之可否。一彼一此。惟求對耦。便成謬規。猝難釐改矣。熤曰。凡事之有弊者。必有其源。欲捄其源。必先得人於銓曹。可得量才而授任矣。存謙曰。向以疏通之意。聖敎懇摯。凡在廷臣。孰不感泣。而居銓之臣。尤當惕念奉行。吏判今此入侍。又爲申飭似宜矣。上命在簡進前。在簡進伏。上曰。俄旣下敎。而其所對待之擧。殊乖銓衡之義。吏判爲一國之冢宰。摠百僚之取舍。焉用苟求對耦。圖免誚謗乎。且壅閼之歎。莫若近日。疏通之政。不可少忽。雖在枳塞之地。臲卼之蹤。自非關係堤防者。亦須棄其所短。取其所長。今日行一政。明日行一政。以爲修擧之地。則世豈有終棄之物。人豈無改圖之美乎。在簡曰。臣向旣承敎。今又聞命。敢不殫竭志慮。對揚聖意。而第銓衡之責。非臣所堪。疏通之際。恐傷堤防。故屢叨見職。一未修擧矣。上曰。向來金鍾秀居銓時。抄出可合疏通之人。欲與大臣。相議甄用。而未果云。取見其時所錄。可也。有隣曰。俄因湖南伯狀聞。咸悅地方。恩津縣稅穀臭載事。已爲奉承傳行會。而今此兩邑守令。論罪之遲待畢賑。沙格之移送原籍官。拯米之待秋還捧。縮米之不許分徵。皆出於曲軫災民之德意。今不敢更事追提。而第伏念稅穀上納之諸守令。沿路護送之地方官。不體朝家姑恕兩邑之本意。裝發指路等節。若或一毫疎忽。則雖在設賑處守令邊將。有難每每曲貸。爲先以此意。出擧條嚴飭。使之知所警畏。惕念擧行。兩邑守令。旣有下敎。別無回啓稟處之事。竝待畢賑照法勘處。何如。上曰。依爲之。出擧條有隣曰。臣適因言端。有所仰達者矣。再昨年間。以稅船致敗之專由於外邑吏鄕之侵困。筵席下敎。極其截嚴。自備局。謹書一通。措辭行會矣。當年則果有實效。誅求幾乎不行。稅穀無弊上納。昨年以後。不無稍弛之漸。船人呼冤。間或有之云。若此不已。侵漁之習。臭載之患。無所忌憚。又復如前。事之寒心。莫此爲甚。此後如有復踵謬習之弊。雖在一包之微。當該不飭守令及犯科之類。一遵再昨年筵敎。隨現痛繩之意。出擧條嚴飭於上納諸道各邑。何如。上曰。依爲之。何必續續申飭。旣有再昨年傳敎。守令之犯手者。雖是尤甚邑。隨現與道伯。當有懲一之擧。自本廳。各別措辭行會。可也。出擧條璹曰。贈領相金汝岉事實。有考出稟達之敎。故臣果詳考。而其節義之卓爾。實合易名之典矣。上曰。以草記擧行。可也。璹曰。故忠臣朴彭年之父吏曹判書朴仲林。成三問之父都摠管成勝。與六臣同日就死。其危忠大節。與六臣少無異同。而朴仲林則先朝己未。因其後孫上言。始得復官。成勝則旣無姓孫。朝廷亦不能致詳。尙未復官。誠是欠典。故敢達矣。上曰。復官。可也。璹曰。摠管本是兼銜。而當時本職及官階。今無憑問之道。六臣旣皆贈職。今此朴仲林成勝。竝許進一階贈職。俾成官銜則似好矣。下詢大臣處之。何如。上曰。大臣之意。何如。存謙曰。成勝之尙未復官。誠是闕典。其忠節。與朴仲林無異同。依宗伯所奏。進一階一體贈職似宜矣。上曰。依爲之。出擧條福源曰。成勝之尙未復官。誠爲欠典。禮堂所奏。固其職耳。至於某品某官之直請加贈。事涉率爾。殊甚未安。禮曹判書嚴璹。推考。何如。上曰。勿推。可也。出擧條上曰。秋曹錄啓。何時可以出場乎。時俊曰。自二月爲始。而尙未收殺矣。上曰。予以此事。自早至夜。攷閱無隙。而了勘無期。殊可悶也。存謙曰。戶判爲秋刑判時。得見判下文書。而每下於夜闌更深之後。伏想過用宵肝之憂矣。此等之事。自有有司存焉。護養睿精。無過聖慮。區區之望也。上曰。人命至重。獄案多疑。豈不十分詳思。以致一毫未盡之歎乎。存謙曰。判義禁尹東暹。以耆社之臣。病難供劇。今姑許遞。何如。上曰。依爲之。出擧條命書傳敎曰。在外玉堂許遞。政官牌招開政。以全羅監司狀啓。慶基殿儀仗修改後。舊件燒火事。命書傳敎曰。修改舊件。依狀請爲之。此後仍爲定式施行事。分付。上曰。發賣只餘一巡。畢賑之後。民情得無遑汲之患否。履素曰。春窮已盡。麥農將登。此後則似不至如前窘急矣。上曰。部官勤慢。詳細考察。日後俯詢時。奏對。可也。命退。諸臣以次退出。